የዋጋ ንረትን በመቆጣጣር ረገድ መንግሥት ተገቢውን ሚና መጫወት ይገባዋል -የአዲስ አበባ ነዋሪዎች
በአዲስ አበባ ከተማ በሸቀጣሸቀጦች ላይ የሚታየውን የዋጋ ንረትን በመቆጣጣር ረገድ መንግሥት ተገቢውን ሚና መጫወት እንዳለበት  የአዲስ አበባ ከተማ  ነዋሪዎች ተናገሩ ።የአዲስ አበባ ከተማ ነዋሪዎች ለዋልታ በሠጡት አስተያየት እንደገለጹት በተለያዩ ተጨባጭ ባልሆኑ ምክንያቶች  በአዲስ  አበባ ከተማ  የሸቀጦች ዋጋ በነጋዴዎች አማካኝነት የሚንር በመሆኑ  ህብረተሰቡ ለችግር እየተጋለጠ ነው ብለዋል ።ለዋልታ አስተያየቷን የሠጠችው ወይዘሪት ዘይነባ ጀባ እንዳለችው አገሪቱ የነጻ ገበያ ሥርዓትን  የምትከተል ቢሆንም የትኛውም ነጋዴ በፈለገበት ጊዜና ያለ በቂ ምክንያት  ዋጋ  እንዳይጨምር መንግሥት  ጥብቅ ቁጥጥር ማድረግ ይገባዋል ብላለች ።ወይዘሮ እርጎ እሸቱ በበኩላቸው እንደምሳሌ የበርበሬና የኮረሪማ ዋጋ ከሳምንት በፊት  ከነበረው  ዋጋ  ከእጥፍ በላይ  መጨመሩን ጠቁመው በአዲስ አበባ  አግባብነት በሌለው መልኩ  ዋጋ የሚጨምሩ ነጋዴዎች ላይ ጥብቀ እርምጃ ካልተወሰደ ችግሩ ያለንም መፍትሄ እንደሚቀጥል አመልክተዋል ።ሌላው የአዲስ አበባ ነዋሪ የሆነው አቶ ክብረአብ ማሞ እንደሚናገረው  መንገድ ዝግ ነው፣ ሸቀጦችን በውድ ነው ያመጣነው በሚሉ አግባብነት በሌላቸው ምክንያቶች የሸቀጦች ዋጋ እንዲጨምር ከተደረገ በኋላ መልሶ ዋጋው የማይወርድ በመሆኑ ነዋሪው አግባብ ለሌለው ወጪ እየተዳረገ ነው ብለዋል ።የአዲስ አበባ ንግድ ቢሮ የኮሚኒኬሽን ጉዳዮች ዳይሮክቶሪየት ዳይሬክተር አቶ በላይነህ ወልደሰንበት ችግሩን  በተመለከተ በሠጡት ምላሽ እንደገለጹት ባለፉት ስምንት ወራት በአዲስ አበባ ውስጥ ህገ ወጥ የዋጋ ጭማሪ ባደረጉት  ከ4ሺህ በላይ የሚሆኑ  የንግድ ተቋማት  እንዲታሸጉ መደረጉን ተናግረዋል።ንግድ ቢሮው በአዲስ አበባ ከተማ ያለአግባብ በሆነ መልኩ በተለያዩ ሸቀጦች ላይ ዋጋ  በሚጨምሩ የንግድ ተቋማት እንደ የደረጃው ከማስጠንቀቂያ ጀምሮ የተለያዩ እርምጃዎች እየተወሰዱ መሆኑን  አስረድተዋል ።በአዲስ አበባ ከተማ ህገ ወጥ በሆነ መልኩ በሸቀጦች ላይ ዋጋ በሚጨምሩ ነጋዴዎችና ተቋማት ጥቆማ ለማድረግ ህብረተሰቡ የነጻ የስልክ መሥመር የሆነውን 8588 እንዲጠቀም ጥሪ አቅርበዋል ።